ନାଗାଲାଣ୍ଡ ଗଠନର ୫୮ ବର୍ଷ ପରେ ପ୍ରଥମ ଥର ପାଇଁ ଜାତୀୟ ସଂଗୀତ ଗାନ କରାଯାଇଛି । ଏହାକୁ ନେଇ ସୋସିଆଲ ମିଡିଆରେ ଖୁସି ସହିତ ଆଶ୍ଚର୍ଯ୍ୟ ପ୍ରକଟ କରୁଛନ୍ତି ୟୁଜର୍ସ । ଏକ ଇଂରାଜୀ ଖବର କାଗଜ ସହିତ ବିଧାନସଭା ସଚିବ ପି ଜେ ଆଣ୍ଟୋନି କଥା ହୋଇ କହିଛନ୍ତି ଯେ, କୌଣସି ଅଜ୍ଞାତ କାରଣରୁ ୫୮ ବର୍ଷ ମଧ୍ୟରେ କେବେ ମଧ୍ୟ ବିଧାନସଭାରେ ଜାତୀୟ ସଂଗୀତ ବାଜିନଥିଲା । ତେବେ ଚଳିତ ବର୍ଷ ରାଜ୍ୟପାଳଙ୍କ ଅଭିଭାଷଣ ପୂର୍ବରୁ ଜାତୀୟ ସଂଗୀତ ବାଜିବାରୁ ସବୁ ସଦସ୍ୟ ସ୍ୱାଗତ କରି ଉପଯୁକ୍ତ ଆଚରଣ ପ୍ରଦର୍ଶନ କରିଛନ୍ତି ।
ସୋସିଆଲ ମିଡିଆରେ ପ୍ରତିରକ୍ଷା ବିଶେଷଜ୍ଞ ନୀତିନ ଗୋଖଲେ ଏକ ଭିଡିଓ ସେୟାର କରିଛନ୍ତି । ଯେଉଁଥିରେ ରାଜ୍ୟପାଳଙ୍କ ଅଭିଭାଷଣ ଆରମ୍ଭ ପୂର୍ବରୁ ଗୃହରେ ଜାତୀୟ ସଂଗୀତ ବଜା ଯାଇଥିଲା । ଏହି ସମୟରେ ଜାତୀୟ ସଂଗୀତ ସମ୍ମାନରେ ବିଧାୟକ ଛିଡା ହୋଇଥିବା ଦେଖିବାକୁ ମିଳିଛି । ୧ ଡିସେମ୍ବର ୧୯୬୩ରେ ନାଗାଲ୍ୟାଣ୍ଡର ପ୍ରତିଷ୍ଠା ପରେ କେବେ ମଧ୍ୟ ବିଧାନସଭାରେ ଜାତୀୟ ସଂଗୀତ ଗାୟନ କରାଯାଇନଥିଲା । ଯାହାକୁ ନେଇ ଅନେକ ଆଶ୍ଚର୍ଯ୍ୟ ପ୍ରକଟ କରିଛନ୍ତି । ଏହାର ଭିଡିଓ ସୋସିଆଲ ମିଡିଆରେ ଭାଇରାଲ ହୋଇଛି । ଏହା ସହିତ ଟ୍ୱିଟରରେ #NationalAnthem ଟ୍ରେଣ୍ଡ୍ କରୁଛି ।
